Ženeva
Ženeva (pranc. Genève, vok. Genf, it. Ginevra) – antrasis pagal dydį Šveicarijos (po Ciuricho) ir didžiausias prancūziškai kalbančiojo Šveicarijos regiono – Romandijos – miestas. Ženevos kantono sostinė. Įsikūręs prie Ronos upės ištakų Ženevos ežere. Ženevos savivaldybėje (ville de Genève) 2018 m. gruodį buvo 201 818 gyventojai; Ženevos kantone (o jį iš esmės sudaro miestas ir artimiausi priemiesčiai) – 499 480 gyventojų. Ženevoje reziduoja daug tarptautinių organizacijų: Jungtinių Tautų Europos padalinys, Pasaulio sveikatos organizacija, Pasaulio prekybos organizacija, Raudonasis Kryžius, CERN ir kt.